Mierkoles, Oktubre 17
Tagda gud hin maopay hiya nga nag-ilob han maraot nga panyakan han magpakasasala.—Heb. 12:3.
Katapos unabihon ni Pablo an kalalakin-an ngan kababayin-an nga may pagtoo, ginpabug-atan niya an pinakamaopay nga susbaranan—an aton Ginoo nga hi Jesu-Kristo. An Hebreo 12:2 nasiring: “Tungod han kalipay nga iginbutang ha iya atubangan gin-ilob niya an pasakitan nga kahoy, ginbalewaray an pakaalo, ngan liningkod ha too han trono han Dios.” Oo, kinahanglan gud naton ‘tagdon hin maopay’ an susbaranan han pagtoo nga iginpakita ni Jesus bisan ha pinakamakuri nga mga pagsari. Pariho kan Jesus, damu nga Kristiano ha siyahan nga siglo an ginpatay tungod kay waray nira ikompromiso an ira integridad. Usa ha ira amo an disipulo nga hi Antipas. (Pah. 2:13) Makakarawat nira an balos nga pagkabanhaw ha langit nga labaw pa han “mas maopay nga pagkabanhaw” nga ginlalaoman han matinumanon nga mga surugoon han Dios antes han panahon ni Jesus. (Heb. 11:35) Paglabay hin pipira ka panahon katapos maestablisar an Ginhadian han 1914, an ngatanan nga matinumanon nga dinihogan nga namatay ginbanhaw ha langit basi makaupod ni Jesus ha pagmando ha katawohan.—Pah. 20:4. w16.10 3:12
Huwebes, Oktubre 18
Kada adlaw padayon nga magparig-onay kamo.—Heb. 3:13.
Diri ginkukumendasyonan han pipira nga kag-anak an ira mga anak tungod kay hira mismo waray makakarawat hin bisan ano nga pagdasig tikang ha ira mga kag-anak. Damu nga empleyado an diri ginkukumendasyonan, salit inaabat nira nga diri gin-aapresyar an ira trabaho. An pagparig-on o pagdasig kasagaran nga nag-uupod hin paghatag hin kumendasyon ha maopay nga ginbuhat han usa. Mapaparig-on liwat naton an iba pinaagi ha pag-apresyar han ira mag-opay nga kalidad o ‘pagliaw ha mga nasusubo.’ (1 Tes. 5:14) An Griego nga pulong nga kasagaran nga iginhuhubad nga “pagparig-on” o “pagdasig” literal nga nangangahulogan hin “pagtawag nga sumapit ha usa.” Samtang padayon kita nga nag-aalagad kaupod han aton kabugtoan, posible nga may mga higayon kita nga parig-unon hira. (Ekles. 4:9, 10) Namimiling ba kita hin higayon nga sumatan an iba kon kay ano nga hinigugma ngan gin-aapresyar naton hira? Antes naton ito batunon, maopay nga hunahunaon naton ini nga puplunganon: “An polong ha panahon nga iginkikinahanglan, pagkamaopay hini!”—Prob. 15:23. w16.11 1:3-5
Biernes, Oktubre 19
Kitaa, hin kamaopay ngan hin kairindig an magburugto nga nagkakatarampo ha pagurusa!—Sal. 133:1.
Igintagna han Dios nga ha tidaraon magkakaurosa an iya katawohan. Hiya nagsiring: “Pupundukon ko hira daw sugad hin usa ka panon hin kakarnerohan.” (Miq. [Mika] 2:12, Baraan nga Biblia) Nagtagna liwat hi Jehova pinaagi kan propeta Sepania: ‘Akon pakakadaon ha mga katawohan an uray nga yinaknan [Kasuratanhon nga kamatuoran], nga hira ngatanan makatawag han ngaran ni Jehova, ha pag-alagad ha iya ha usa nga pagkahiringyon [urosa nga pagsingba ha iya].’ (Sep. 3:9) Mapasalamaton gud kita nga nagkaada kita pribilehiyo nga urosa nga magsingba kan Jehova! Matin-aw nga an Libro han Dios nakabulig gud ha siyahan-siglo nga mga Kristiano ha Corinto ngan ha iba pa basi matipigan an kalimpyo, kamurayawan, ngan pagkaurosa han kongregasyon. (1 Cor. 1:10; Efe. 4:11-13; 1 Ped. 3:8) Yana, naipapasamwak ha bug-os nga kalibotan an katuyoan ni Jehova tungod han urosa nga pagsangyaw han mga membro han organisasyon han Dios. w16.11 2:16, 18
ilo_Latn war_Latn war_Latn tgl_Latn war_Latn war_Latn ilo_Latn war_Latn war_Latn